151108\_24.\_soendag\_i\_treenighetstiden,\_2.\_rekke.

***Morgenmesse i Johanneskapellet*** *– Salme: I himmelen.*

**PREKENTEKST**

24 Nå gleder jeg meg over mine lidelser for dere, og det som ennå mangler i Kristi lidelser, det utfyller jeg med min egen kropp; jeg lider for hans kropp, som er kirken. 25 Jeg er blitt en tjener for kirken i kraft av den forvalteroppgaven Gud har gitt meg hos dere: å fullføre tjenesten med Guds ord, 26 det mysteriet som har vært skjult gjennom alle tider og for alle slekter, men som nå er blitt åpenbart for hans hellige. 27 Gud ville kunngjøre for dem hvor rikt og herlig dette mysteriet er for folkeslagene: Kristus er blant dere, håpet om herligheten!28 Det er ham vi forkynner, og vi rettleder og underviser alle mennesker i den fulle visdom, for å føre hvert menneske fram til modenhet i Kristus. 29 For å nå dette målet, arbeider og kjemper jeg i hans kraft, den som virker i meg med styrke. [Kol 1, 24-29](http://www.bibel.no/Nettbibelen?query=OeUuNl+En+vLydg/VEyiYXdX4BrRWB4j+z3BP5zhfXxWGjIkUUM/JnFqh243zMnzBExe1hfEpaQQyUHn7nLMsg==)

**L1**

**80** La meg følge dine forskrifter med helt hjerte  
          så jeg ikke blir til skamme.  
    **81**  Jeg tæres bort av lengsel etter din frelse,  
          jeg venter på ditt ord.  
    **82** Øynene slukner, jeg venter på dine ord,  
          jeg spør: «Når vil du trøste meg?»  
    **83** Jeg er blitt som en skinnsekk i røyk,  
          likevel glemmer jeg ikke dine forskrifter. [Sal 119,80-83](http://www.bibel.no/Nettbibelen?query=hdvbB6ch0X/iBGzg0kR1xyeWJD1BZbgZoDgnL0dgdmmzdshXLZC5V9y4EGRD7IrLwpYdKtGzALWA5khQT0GxPPU6/eBD/no/)

**L2**

**35** Spenn beltet om livet og hold lampene tent! **36** Vær lik tjenere som venter sin herre hjem fra bryllupsfest og står klar til å lukke opp for ham så snart han kommer og banker på.**37** Lykkelige er de tjenere som herren finner våkne når han kommer! Sannelig, jeg sier dere: Han skal binde opp kjortelen, la dem gå til bords og selv gå fram og tjene dem. **38** Ja, lykkelige er de som han finner våkne, selv om han ikke kommer før i andre eller tredje nattevakt.  
    **39** Men det skal dere vite: Dersom husherren visste i hvilken time tyven kom, ville han ikke la ham bryte seg inn i huset. **40** Vær forberedt, dere også! For Menneskesønnen kommer i den time dere ikke venter det.» [Luk 12,35-40](http://www.bibel.no/Nettbibelen?query=c6r4KKs2UzZMeekVrjfl0O/tcsE6XRlgw+XcWnzSMDO2Az9mo3kqRSTzSGuIpq/MwIUSZAlW8dhcCu8bdiW3Dg==)

**F**

**35** Samme dag, da det ble kveld, sa han til dem: «La oss sette over til den andre siden av sjøen.» **36** De lot folkemengden bli igjen og tok ham med seg i båten der han satt. Også andre båter fulgte med. **37** Da kom det en voldsom virvelstorm, og bølgene slo inn i båten så den holdt på å fylles. **38** Jesus lå og sov på en pute bak i båten. De vekket ham og sa til ham: «Mester, bryr du deg ikke om at vi går under?» **39** Da reiste han seg, truet vinden og sa til sjøen: «Stille! Vær rolig!» Vinden la seg, og det ble blikk stille. **40** Så sa han til dem: «Hvorfor er dere så redde? Har dere ennå ingen tro?» **41** Og de ble grepet av stor frykt og sa til hverandre: «Hvem er han? Både vind og sjø adlyder ham!» [Mark 4,35-41](http://www.bibel.no/Nettbibelen?query=YmBo4edP7WIz7Y/NDJcwVXYchQLzZ5B6ZOCdSObg4QwSIY/f+eSmR8SiSj1gVWwGJ2B728knfNvnLN19yOOdOQ==)

**Tanker rundt tekstene**

Kommende søndags prekentekst fra kolosserbrevet har i seg en gjenklang av Allehelgensdag, som vi feiret forrige søndag: ”Kristus er blant dere, håpet om herligheten!” (v 27), skriver Paulus. Han sier også at han har ”blitt en tjener for kirken” (v. 25) ”for å fullføre tjenesten med Guds ord”.

Det samme er vi (!), tjenere for Kirken, tjenere for den kirken som har som oppgave å ”fullføre tjenesten med Guds ord”. Vi er tjenere for kirken enten vi står midt oppe i trosopplæring, om vi gjør diakonale tjenester på en palliativ avdeling, om vi står på en talerstol eller om vi jobber i kirkens administrasjon, med støttefunksjoner. Vi er ”tjenere for kirken”, tjenere for den kirken som har som oppgave ”å fullføre tjenesten med Guds ord”.

”Kristus er blant dere”, skriver Paulus. ”Håpet om herligheten” er midt i blant dere, sier han. Han som ”både vind og sjø adlyder” er midt i blant dere, skriver Markus ([Mark 4,35-41](http://www.bibel.no/Nettbibelen?query=YmBo4edP7WIz7Y/NDJcwVXYchQLzZ5B6ZOCdSObg4QwSIY/f+eSmR8SiSj1gVWwGJ2B728knfNvnLN19yOOdOQ==)/F) i kommende søndags fortellingstekst. Forkynn det! Arbeid med det i tankene. Samme hva dere gjør i kirken: Arbeid med dette for øyet: Vi, vi ”er tjenere for kirken”, tjenere for den kirken som skal bære Guds ord ut til folk, til folk som ”tæres bort av lengsel etter (Guds) frelse”, til mennesker som ”venter på (Hans) ord” (Salme 119/L1). Vi skal fullføre denne tjenesten som Paulus påbegynte, ”fullføre tjenesten med Guds ord”, som handler om ”håpet om herligheten”.

**Nattverden**

I nattverden får vi selv også motta dette Ordet fra Gud. Vi spiser og drikker hans legeme og blod, han som er Guds ord, ”Ordet (som) ble menneske og tok bolig iblant oss” (Joh. 1,14). Vi spiser Ordet: ”Jeg fant dine ord og spiste dem, dine ord ble til fryd for meg og til glede for mitt hjerte. For ditt navn er nevnt over meg, Herre, hærskarenes Gud.” (Jer 15,16)

***Ære være Faderen og Sønnen og Den hellig Ånd. Amen.***

**Frank Oterholt**